钦定古今图书集成/明伦汇编/氏族典/第443卷 > 《廖用贤尚友录》 > 耿弇
## 钦定古今图书集成/明伦汇编/氏族典/第443卷 > 《廖用贤尚友录》 > 耿弇

按《后汉书耿弇传》，“弇字伯昭，扶风茂陵人。其先武帝
时，以吏二千石自钜鹿徙焉。弇少好将帅之事。王莽
败，更始立，诸将略地者多擅威权，弇乃北上谒光武，
留署门下吏，因说发兵攻更始。光武乃拜弇为大将
军，与吴汉北发幽州十郡兵，击破铜马、高湖、赤眉、青
犊。及光武即位，拜弇为建威大将军。建武三年，封好”
畤侯。弇凡所平郡四十六，屠城三百，未尝挫折。十三
年，上大将军印绶，罢以列侯奉朝请。每有四方异议，
辄召入问筹策。永平元年，卒，谥愍侯。子忠嗣。